Mnr. Campbell groet ná 42 jaar | News24
Mnr. Campbell groet ná 42 jaar
Die Laerskool Sanctor se leerders het vinnig nadergestaan vir ’n laaste drukkie van hul skoolhoof, Robbie Campbell, wat ná 42 jaar aftree. Agter van links is Caylynn Barends, Chloë Connelly, Anastacia Goeda en Donay Billet. Middel van links is Nour el Deen Hassan, Treseguet Plaatjies, Taahirah Julies en Robin-Lee Neff. Voor van links is Naziem Green, Cuan Bosman, Ashlon Marsh en Kiara van der Westhuizen. Foto: WERNER HILLS
ROBBIE Campbell (64), hoof van Sanctor Primêr in Gelvandale, het verlede week ná 42 jaar se harde werk in die onderwys afgetree, maar dit beteken egter nie hy gaan nou agteroor sit nie.
“Stilsit gaan ek nie, nee, definitief nie,” het Campbell, wat mymerend die rye en rye foto’s in die een skoolgang staan en bekyk het, gesê. “Ek beplan onder meer om betrokke te raak by die kerk en meer tyd met my familie deur te bring.”
Campbell, gebore in 1952 in Graaff-Reinet, het in 1960 na Schauderville, Port Elizabeth, verhuis. In 1971 is hy Kaapstad toe om sy onderwysstudies aan die Moederstad se opleidingskollege te begin en sy vierde opleidingsjaar het hy aan die Dower-opleidingskollege in die Baai voltooi.
Hierna het hy as liggaamlike opvoedkunde-onderwyser by die Laerskool Republiek in die Baai se noordelike voorstede ingeval en ’n paar jaar daarna is hy oor na Sanctor Primêr waar hy natuurwetenskap-onderwyser was. Later het lewensoriëntering bygekom.
“Ek het net goeie herinneringe van albei skole – ek kon myself uitleef as onderwyser. Daniel Anthony, die vorige hoof van die Laerskool Republiek, het ook ’n besonderse goeie verhouding met die res van die personeel gehad. By hom kon ek ook die belangrike aspekte van goeie leierskap leer,” het Campbell gesê.
Hy trek sy rooi das reg, haal diep asem en sê toe: “Vorige jare se onderwysstelsel was baie beter as vandag s’n. Maar vir my was dit altyd ’n voorreg om skool toe te kom en die leerders aan hul toekoms te help bou.”
Oor die groter uitdagings in vandag se onderwysstelsel merk hy vol vertroue op: “Die Laerskool Sanctor se personeel is geestelik sterk, hulle is ’n sterk span. Ek het volle gemoedsrus dat hulle die skool se hoë geestelike moraal sal behou.”